text: Bilist torpederer skur og bliver alvorligt kvæstet
  21 februar 2016 kl. 11.28
  Natten til søndag mistede en bilist herredømmet over sin bil og torpederede et skur på Givevej. Han er alvorligt kvæstet efter ulykken.
  Natten til søndag blev en mand blevet hårdt kvæstet efter en trafikulykke på Givevej i Give. Klokken lidt over to mistede den 33-årige mand herredømmet over sin bil og kørte direkte ind i et skur tæt på vejkanten. Bilen væltede rundt og manden blev fastklemt.
  - Det ser ikke ud som om, der har været glat på Givevej i løbet af natten, så det er svært at sige, hvorfor bilen lige pludselig endte midt i skuret. Men vi har anmodet om en blodprøve fra føreren af bilen, så vi kan se, om han var påvirket, siger Bent Hedeager Nielsen fra Sydøstjyllands Politi til TV SYD.
  Den 33-årige blev alvorligt kvæstet i ulykken og blev hurtigt sendt til Aarhus Universitetshospital. På passagersædet sad en anden mand, som ikke kom nær så slemt til skade. Han er allerede udskrevet fra hospitalet.
  